A BIZOTTSÁG (EU) 2020/590 VÉGREHAJTÁSI HATÁROZATA

(2020. április 24.)

az (EU) 2019/784 határozatnak a 24,25–27,5 GHz-es frekvenciasávra alkalmazandó releváns műszaki feltételek naprakésszé tétele tekintetében történő módosításáról

(az értesítés a C(2020) 2542. számú dokumentummal történt)

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel az Európai Közösség rádióspektrum-politikájának keretszabályozásáról szóló, 2002. március 7-i 676/2002/EK európai parlamenti és tanácsi határozatra („Rádióspektrum-határozat”) (1) és különösen annak 4. cikke (3) bekezdésére,

mivel:

(1) Az (EU) 2019/784 bizottsági végrehajtási határozat (2) harmonizálja a 24,25–27,5 GHz-es frekvenciasávnak az Unión belüli, vezeték nélküli széles sávú elektronikus hírközlési szolgáltatások nyújtására alkalmas földfelszíni rendszerek általi elérhetőségére és hatékony használatára vonatkozó alapvető műszaki feltételeket.

(2) A 24,25–27,5 GHz-es („26 GHz-es”) frekvenciasávot a 2019. évi rádiótávközlési világkonferencián (WRC-19) a Nemzetközi Távközlési Egyesület rádiókommunikációért felelős szektora (ITU-R) Rádiószabályzatának módosításai révén világszinten a nemzetközi mobiltávközlés (3) (IMT) céljára harmonizálták.

(3) A módosított ITU-R Rádiószabályzat (4) globális sávon kívüli sugárzási határértékeket (a továbbiakban: védelmi határértékek) vezetett be, amelyek két szakaszban alkalmazandók a 26 GHz-es frekvenciasávban vezeték nélküli széles sávú elektronikus hírközlési szolgáltatások nyújtására alkalmas, következő generációs (5G) földfelszíni vezeték nélküli rendszerekre a 23,6–24 GHz-es frekvenciasávban működő passzív műholdas Föld-kutató szolgálat (EESS (passzív)) védelme érdekében (5). Ezek a védelmi határértékek kevésbé szigorúak, mint az uniós szinten harmonizált határértékek (6). Az első szakaszbeli határértékek uniós alkalmazásának biztosítania kell az 5G berendezések kellő időben történő rendelkezésre állását, és meg kell könnyítenie az 5G infrastruktúrába történő beruházások felgyorsítását az egységes piacon. A második szakasz határértékei, valamint az a követelmény, hogy a 23,6 GHz alatti megfelelő frekvenciatartományban nem építhetők ki vezeték nélküli hozzáférési szolgáltatások nyújtására szolgáló nagy sűrűségű földfelszíni rendszerek, biztosítják az EESS (passzív) és a műholdas meteorológiai szolgálat megfelelő védelmét a 23,6–24 GHz-es frekvenciasávban.

(4) Az ITU-R Rádiószabályzat értelmében 2027. szeptember 1-jéig alkalmazandó első szakaszbeli védelmi határértékek növelhetik a globálisan működő EESS (passzív) (pl. a Kopernikusz rendszer és egyes meteorológiai műholdak) káros zavarásának kockázatát, a 26 GHz-es sávban működő következő generációs (5G) földfelszíni vezeték nélküli rendszerek kiépítésének ütemétől függően. Ezért alapvető fontosságú, hogy a második szakasz védelmi határértékeinek alkalmazására az 5G Unión belüli, 2025-től várható (7) tömeges kiépítésének kezdetét megelőzően sor kerüljön.

(5) A jelenlegi szigorúbb, uniós szinten harmonizált védelmi határértékeknek az egységes piacon való további alkalmazása nagyobb védelmet biztosítana az EESS (passzív) számára az Unió egész területén. Ugyanakkor az Unióban a világ többi részén alkalmazott védelmi határértékektől eltérő védelmi határértékek alkalmazása – különösen azáltal, hogy az Unióban alkalmazottak szigorúbbak – hatással lehet a berendezések rendelkezésre állásának és választékának mértékére, ami viszont kedvezőtlenül érintheti a berendezések költségeit és a nagy kapacitású (5G) hálózatokba történő beruházások mértékét.

(6) Az ITU-R Rádiószabályzat szerves részét képező 242 sz. WRC-19 határozat elismeri, hogy a közvetlenül a 23,6–24 GHz-es frekvenciasáv alatti frekvenciasávok nem alkalmasak nagy sűrűségű mobilalkalmazások általi használatra. Az ITU-R Rádiószabályzat értelmében a 26 GHz-es frekvenciasávra alkalmazandó második szakaszbeli védelmi határértékek mellett ez a nemzetközi szintű felismerés is hozzájárul az EESS (passzív) védelméhez a szóban forgó sávban. Ezek az intézkedések javítják az EESS (passzív) védelmét és az időjárás-előrejelzéshez szükséges műholdas adatok minőségét. E célból az Unióban nem szabad a 22–23,6 GHz-es frekvenciatartományban elektronikus hírközlési szolgáltatások nyújtására alkalmas, új földfelszíni rendszereket kiépíteni. Ezen túlmenően az EESS (passzív) védelmének biztosítása érdekében megfelelő intézkedések is mérlegelhetők, amennyiben az Unión kívül az ilyen rendszerek nagy sűrűségben kiépíthetők az adott frekvenciatartományban.

(7) A 676/2002/EK határozat 4. cikkének (2) bekezdése alapján és tekintettel arra, hogy az (EU) 2018/1972 európai parlamenti és tanácsi irányelv (8) 54. cikkének végrehajtása céljából igen fontos megőrizni az egységes piac szabályozási biztonságát, a Bizottság a Postai és Távközlési Igazgatások Európai Értekezletének (CEPT) adott, a spektrumhasználatra vonatkozó harmonizált műszaki feltételeknek a következő generációs (5G) földfelszíni vezeték nélküli rendszerek Unióban történő bevezetésének támogatása érdekében történő kidolgozására irányuló bizottsági megbízás (9) alapján felkérte a CEPT-et (10), hogy készítsen értékelést és jelentést az (EU) 2019/784 végrehajtási határozat szerinti védelmi határértékek esetleges kiigazításairól.

(8) Válaszként a CEPT 2020. március 6-i levelében (11) benyújtotta műszaki észrevételeit, amelyek tisztázzák a Bizottság kérésének egy részét, és egy előnyben részesített megközelítést javasolnak az EESS (passzív) védelmére a 23,6–24 GHz-es frekvenciasávban, figyelembe véve a WRC-19 eredményeit és az EESS (passzív) hosszú távú védelmének szükségességét. Ez a megközelítés korábbi időpontot tartalmaz a második szakasz határértékeire való áttérésre annak érdekében, hogy elkerülhető legyen az első szakasz határértékeit használó 5G berendezések tömegpiaci elterjedésének kockázata, valamint azt a követelményt is megfogalmazza, hogy meg kell akadályozni a 22–23,6 GHz-es frekvenciasávban vezeték nélküli széles sávú elektronikus hírközlési szolgáltatások nyújtására alkalmas földfelszíni rendszerek nagy sűrűségű kiépítését.

(9) Ezért az (EU) 2019/784 végrehajtási határozatot helyénvaló módosítani az 5G kiépítésére, valamint a Föld légkörének és felszínének megfigyelésére vonatkozó uniós szakpolitikák közötti egyensúly megőrzése, valamint az Unió által a berendezések és szolgáltatások globális 5G ökoszisztémájában betöltött vezető szerep megerősítése érdekében.

(10) Ezen túlmenően a CEPT kidolgozott egy műszaki segédanyagot (12) az 5G 26 GHz-es frekvenciasávban történő kiépítéséről, amely az egyedi használati jogoktól eltérő olyan engedélyezési rendszerek keretében történő spektrumhasználaton alapul, mint az általános engedélyezés vagy az egyedi és az általános engedélyezés kombinálása. A szóban forgó anyag iránymutatással szolgál a tagállamok számára néhány olyan lehetséges megoldással kapcsolatban, amelyeket nemzeti szinten kell megvalósítani az adott sávra vonatkozó kötelezettségeikkel összhangban, figyelembe véve az EESS, az űrkutatási szolgálat (SRS) és a műholdas állandóhelyű szolgálat (FSS) műholdas földi állomásainak folyamatos kiépítését.

(11) Az e határozatban előírt intézkedések összhangban vannak a 676/2002/EK határozat által létrehozott Rádióspektrum-bizottság véleményével,

ELFOGADTA EZT A HATÁROZATOT:

1. cikk Az (EU) 2019/784 végrehajtási határozat a következőképpen módosul: 1. A 2. cikk első bekezdésének helyébe a következő szöveg lép: „A tagállamok a mellékletben megállapított alapvető műszaki feltételeknek megfelelően 2020. június 30-ig a vezeték nélküli széles sávú elektronikus hírközlési szolgáltatások nyújtására alkalmas földfelszíni rendszerek számára – nem kizárólagos jelleggel – kijelölik és rendelkezésre bocsátják a 24,25–27,5 GHz-es frekvenciasávot.” 2. A 7. cikk első bekezdésének helyébe a következő szöveg lép: „A tagállamok 2020. szeptember 30-ig jelentést tesznek a Bizottságnak e határozat végrehajtásáról.” 3. A melléklet az e határozat mellékletében foglaltaknak megfelelően módosul.

2. cikk Ennek a határozatnak a tagállamok a címzettjei.

Kelt Brüsszelben, 2020. április 24-én. a Bizottság részéről Thierry BRETON a Bizottság tagja

(1) HL L 108., 2002.4.24., 1. o.

(2) A Bizottság (EU) 2019/784 végrehajtási határozata (2019. május 14.) a 24,25–27,5 GHz frekvenciasávnak az Unión belül vezeték nélküli széles sávú elektronikus hírközlési szolgáltatások nyújtására alkalmas földfelszíni rendszerek számára történő harmonizálásáról (HL L 127., 2019.5.16., 13. o.).

(3) A műholdas Föld-kutató szolgálat (passzív) és az érintett aktív szolgálatok összeférhetőségéről szóló 750. sz. (a WRC-19 által módosított) ITU-R határozat alapján.

(4) http://www.itu.int/pub/R-REG-RR-2020 (2020. évi kiadás).

(5) Az 5G bázisállomások/végfelhasználói állomások esetében ezek a következők: 2027. szeptember 1-jéig (első szakasz) –33/–29 dBW/200MHz, azt követően pedig (második szakasz) –39/–35 dBW/200MHz.

(6) Vagyis az (EU) 2019/784 végrehajtási határozat mellékletének 4. és 6. táblázatában szereplő kiegészítő alapkövetelményi határértékek.

(7) Lásd a következő bizottsági közleményt: 5G Európa számára: cselekvési terv (COM(2016) 588 final).

(8) Az Európai Parlament és a Tanács (EU) 2018/1972 irányelve (2018. december 11.) az Európai Elektronikus Hírközlési Kódex létrehozásáról (HL L 321., 2018.12.17., 36. o.).

(9) RSCOM16-40rev3 sz. dokumentum.

(10) A CEPT-hez intézett, 2019. december 20-i levél (Elektronikus Hírközlési Bizottság, 1. projektcsoport, ECC PT1 (20)011 sz. dokumentum).

(11) A CEPT 2020. március 6-i levele: „CEPT-válasz a WRC-19 eredményeinek a 26 GHz-es sáv harmonizált műszaki feltételeire gyakorolt hatásával kapcsolatos további információkról” (Elektronikus Hírközlési Bizottság, ECC(20)055 sz. dokumentum).

(12) Például az ECC 317. sz. jelentése (tervezet): „Additional work on 26 GHz to address spectrum use under authorisation regimes other than individual rights of use: Technical toolkit to assist administrations” (További munka a 26 GHz-es frekvenciasáv tekintetében az egyedi használati jogoktól eltérő engedélyezési rendszerek keretében történő spektrumhasználat kezelése érdekében: műszaki segédanyag az igazgatások támogatására) (az Elektronikus Hírközlési Bizottság (ECC) által 2020. március 6-án nyilvános konzultációra jóváhagyott dokumentum).